Ir-Regolament tal-Kummissjoni (KE) Nru 648/2001
tat-30 ta’ Marzu 2001
li jemenda Regolament (KE) Nru 2366/98 li jipprovdi regoli dettaljati għall-applikazzjoni tas-sistema ta’ għajnuna tal-produzzjoni taż-żejt taż-żebbuġa għas-snin tas-suq 1998/1999, 1999/2000 u 2000/01
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jwaqqaf il-Komunità Ewropea,
Wara li kkonsidrat ir-Regolament tal-Kunsill Nru 136/66/KEE tat-22 ta’ Settembru 1966 dwar it-twaqqif ta’ organizzazzjoni komuni tas-swieq fiż-żjut u x-xaħmijiet [1], kif l-aħħar emendat bir-Regolament (KE) Nru 2826/2000 [2],
Wara li kkonsidrat ir-Regolament tal-Kunsill (KE) Nru 1638/98 ta’ l-20 Lulju 1998 li jemenda r-Regolament Nru 136/66/KEE dwar it-twaqqif ta’ organizzazzjoni komuni tas-swieq fiż-żjut u x-xaħmijiet [3], u b’mod partikolari Artikolu 4 tiegħu,
Wara li kkunsidrat ir-Regolament tal-Kunsill (KEE) Nru 2261/84 tas-17 Lulju 1984 li jippreskrivi regoli ġenerali dwar il-konċessjoni ta’ għajnuna għall-produzzjoni ta’ żejt taż-żebbuġa u lill-organizzazzjonijiet ta’ produtturi taż-żejt taż-żebbuġa [4], kif l-aħħar emendat bir-Regolament (KE) Nru1639/98 [5], u partikolarment Artikolu 19 tiegħu,
Billi:
(1) L-amministrazzjoni u s-sorveljar tas-sistema ta’ għajnuna għall-produzzjoni taż-żejt taż-żebbuġa tinħtieġ informazzjoni addizzjonali għal dik dik li għaliha diġa jipprovdi r-Regolament tal-Kummissjoni (KE) Nru 2366/98 tat-30 ta’ Ottubru 1998 li jistipula regoli dettaljati għall-applikazzjoni ta’ sistema ta’ għajnuna għall-produzzjoni taż-żejt taż-żebbuġa għas-snin tal-marketing [6] 1998/99, 1999/2000 u 2000/01, kif l-aħħar emendat bir-Regolament (KE) Nru 1273/1999 [7], b’mod partikolari fir-rigward taż-żriegħ ġdid riferut f’Artikolu 5, iż-żoni ta’ produzzjoni omoġeniċi riferiti f’Artikolu 6, il-kwantitajiet prodotti mill-imtieħen riferiti f’Artikolu 11 ta’ dak ir-Regolament u d-dispożizzjonijiet nazzjonali dwar il-multi.
(2) Biex jiġi simplifikat il-piż amministrattiv, kull ħtieġa li mhix strettament neċessarja għandha tiġi evitata.
(3) Taħt Artikolu 14 tar-Regolament (KEE) 2261/84 l-Istati Membri jridu jieħdu l-passi meħtieġa biex jassiguraw li l-prodott ikun eleġibbli għall-għajnuna. Il-miżuri in kwestjoni għandhom x’jaqsmu, fost affarijiet oħra, ma’ l-attivitajiet ta’ l-imtieħen approvati. Nstab li huwa meħtieġ verifikar addizzjonali f’xi mtieħen, b’mod partikolari fejn is-sitwazzjoni tagħhom ma tippermettix il-konferma ċara tad-dikjarazzjonijiet mibgħuta bbażati fuq fatti oġġettivi jew id-dikjarazzjoni ta’ operaturi oħrajn, jew fejn hemm il-ħtieġa li jiġi eleiminat kull riskju ta’ iżjed irregolaritajiet fuq dawk li diġa ġew mikxufa. F’dawk il-każi, il-verifiki addizzjonali għandhom jinkludu t-trasmissjoni ta’ kuljum ta’ ċertu tagħrif dwar is-sitwazzjoni tal-ħażniet.
(4) Taħt Artikolu 11a tar-Regolament Nru 136/84 l-Istati Membri individwali jridu jieħdu l-passi meħtieġa biex jippenalizzaw il-ksur ta’ l-iskema ta’ l-għajnuna. Taħt Artikolu 2(d) tar-Regolament tal-Kunsill (KEE) Nru 2262/84 tas-17 ta’ Lulju 1984 li jistipula miżuri speċjali fir-rigward dwar iż-żejt taż-żebbuġa [8], kif l-aħħar emendat bir-Regolament, (KE) Nru 150/1999 [9], l-Istati Membri għandhom jieħdu miżuri speċifiċi u xierqa biex jippenalizzaw kull ksur fejn ikun ġie nnotat li mitħna ma tkun wetqet l-obligazzjonijiet li joħorġu minn Regolament (KEE) Nru 2261/84. Artikolu 13(4) tar-Regolament (KEE) Nru 2261/84 jistipula li l-approvazzjoni ta’ mitħna għandha tiġi rtirata fil-każijiet fejn waħda mill-kondizzjonijiet għall-approvazzjoni riferita fil-paragrafu 1 ta’ dak l-Artikolu ma tkunx aktar imħarsa. Il-kondizzjonijiet għall-approvazzjoni huma stipulati f’Artikoli 7, 8 u 9 tar-Regolament (KE) Nru 2366/98. Artikolu 4(2) tar-Regolament (KEE) Nru 2262/84 jistipula li l-approvazzjoni ta’ mitħna għandha tkun irtirata għall-perjodu bejn sena u ħames snin tal-marketing fejn ikun hemm differenza sostanzjali bejn il-kwantitajiet taż-żebbuġ ippressat jew żejt prodott u l-kwantitajiet murija fid-dokumenti tal-ħażna jew fejn dawk id-dokumenti tal-ħażna jitqiesu li jkunu inadegwati jew mhux komunikati sew.
(5) Biex titħaffef l-applikazzjoni tad-dispożizzjonijiet fuq il-multi stabiliti f’numru ta’ Regolamenti tal-Kunsill, is-sekwenza tagħhom trid tkun speċifikata u l-kunċetti riferiti f’Artikolu 4(2) tar-Regolament (KEE) Nru 2262/84 definiti. B’mod partikolari, biex jiġi żgurat li l-multi iebsi assoċjati huma reservati għall-ksur serju, ċerti differenzi fil-kwantitajiet, waqt li jingħata kont tad-daqs ta’ l-imtieħen, u l-limiti ta’ żmien li għandhu jingħata kont tagħhom għandhom ikunu speċifikati. F’dan il-kuntest, għandu jkun stipulat li l-kxif ta’ ksur li jikkonċerna l-proprjetajiet fiżiko-kemikali tal-kategorija taż-żejt fid-dikjarazzjoni jista’ jitqies bħala rregolarita serja fid-dokumenti tal-ħażniet taż-żejt taż-żebbuġa verġni kollu li jista’ jkun eleġibbli għall-għajnuna. B’żieda, għandu jkun speċifikat li l-irregolaritajiet irranġati f’ċertu limitu taż-żmien, għajr dawk riferiti f’Artikolu 4 tar-Regolament (KEE) Nru 2262/84, m’humiex koperti b’Artikolu 13(4) tar-Regolament (KEE) Nru 2261/84 iżda l-multi jridu jiġu applikati taħt Artikolu 11a tar-Regolament Nru 136/66/KEE.
(6) L-informazzjoni li għandha tiġi pprovduta mill-produtturi jew mill-organizzazzjonijiet tagħhom taħt Artikolu 10(1) tar-Regolament (KE) Nru 2366/98 hija element importanti tas-sistema ta’ l-għajnuna tal-produzzjoni u l-kontroll tagħha.
(7) Għandhom jiġu stabbiliti kriterji għall-applikazzjoni ta’ Artikolu 13(6) tar-Regolament (KEE) Nru 2261/84 li jikkonċerna l-approvazzjoni ta’ l-imtieħen taħt arranġamenti ta’ kontrolli speċjali. Biex jiġi stabbilit jekk mitħna tikkwalifikax għal dawk l-arranġamenti, il-produzzjoni tagħha matul il-perjodu ta’ l-ipproċessar taż-żebbuġ għandu jitqabbel ma’ dak ta’ mtieħen oħrajn fl-istess livell NUTS reġjun III jew fuq gżira li tagħmel parti mil-livell tan-NUTS reġjun III [10]. B’żieda, fl-isfond tas-serjeta’ tal-ksur magħmul, is-sistema ta’ l-ivverifikar addizzjonali għandha ta’ l-anqas tiġi applikata għall-mitħna in kwestjoni. Biex jiġi evitat kull dewmien fl-applikazzjoni ta’ dik is-sistema matul il-perjodu li fih jitħaddmu l-imtieħen, limitu taż-żmien għandu jiġi stabilit għas-sottomissjoni ta’ l-applikazzjonijiet għall-approvazzjoni taħt arranġamenti speċjali ta’ kontroll lill-Kummissjoni u għandu jsir provediment għall-għoti ta’ approvazzjoni temporanja.
(8) Artikolu 16(1) tar-Regolament (KE) Nru 2366/98 jistipula li jista’ jsir ħlas bil-quddiem, suġġett għar-riżultati tal-verifiki mwetqa, mis-16 ta’ Ottubru ta’ kull sena tal-marketing. F’xi każijiet id-data li minnha jista’ jsir il-ħlas bil-quddiem għandha tiġi differita biex tkun tippermetti li jitwetqu verifiki addizzjonali fuq il-produtturi u l-imtieħen konċernati. Dan huwa ġustifikat fejn il-produzzjoni li dwarha tkun saret applikazzjoni għall-għajnuna tikkorrispondi ma’ produzzjoni ħafna aktar għolja minn dik stmata għaż-żona konċernata, jew fejn tkun saret proposta biex tiġi irtirata l-approvazzjoni mill-mitħna in kwestjoni għall-inqas f’sena.
(9) Il-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni taż-Żjut u x-Xaħmijiet,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2366/98 huwa emendat kif ġej:
1. Il-paragrafu 4 li ġej huwa miżjud ma’ Artikolu 5:
"4. Qabel il-31 ta’ Ottubru 2001, l-Istati Membri għandhom jinnotifikaw lill-Kummissjoni bil-miżuri meħuda biex jissorveljaw l-applikazzjoni tal-paragrafi 2 u 3 ta’ hawn fuq u biex jippenalizzaw lil min jikser il-liġi, u bin-numru ta’ siġar taż-żebbuġ mis-snin tal-marketing 1998/99 u 1999/2000 li dwarhom, skond il-paragrafu 2:
- kienet saret dikjarazzjoni ta’ intenzjoni għaż-żriegħ,
- L-istati Membri jqisu li huma xtieli li jisostitwixxu siġar imnadfa mill-għeruq,
- L-istati Membri jqisu li huma pjanti taħt programm approvat, skond Artikolu 4,
- l-Istat Membru jqisu li hemm pjanti addizzjonali li m’humiex eleġibli għal ghajnuna wara l-31 ta’ Ottubru 2001."
2. It-test li ġej huwa miżjud ma’ Artikolu 6(1)(a);
"- stima tan-numru ta’ siġar taż-żebbuġ fi produzzjoni,
- stima taż-żona taħt żebbuġ,
- il-produzzjoni medja ta’ żejt verġni taż-żebbuġa għal kull kilo ta’ ż-żebbuġ."
3. L-aħħar paragrafu ta’ Artikolu 7 huwa mħasar.
4. F’Artikolu 8:
(a) fit-tieni inċiż tal-punt (b), il-kliem "lill-aġenzija kompetenti u, fejn japplika, lill-aġenzija responsabbli għall-verifiki" huma mibdula bi "l-aġenzija responsabbli għall-verifiki jew, fin-nuqqas ta’ aġenzija bħal dik, lill-aġenzija kompetenti";
(b) il-punt (d) li ġej hu miżjud:
"(d) għal sistema ta’ verifikar addizzjonali li jinvolvi b’mod partikolari it-trasmissjoni ta’ kuljum ta’ l-informazzjoni dwar il-kwantitjiet taż-żebbuġ ippressat, il-kwantitajiet taż-żejt u l-fdal taż-żejt miksuba, il-ħażniet taż-żejt preżenti u l-ammont ta’ elettriku kkonsmat. Mingħajr preġudizzju għad-dikjarazzjoni ta’ kull xahar, dik l-informazzjoni għandha tiġi trasmessa fil-jum tax-xogħol ta’ wara lill-aġenzija ta’ l-ispezzjoni jew, fin-nuqqas ta’ aġenzija bħal dik, lill-aġenzija kompetenti."
5. Artikolu 9a li ġej huwa mdaħħal:
"Artikolu 9a
1. L-approvazzjoni għandha tiġi rtirata lil kull mitħna li tonqos milli tħares il-kundizzjonijiet riferiti f’Artikolu 13(1) tar-Regolament (KEE) Nru 2261/84, kif stabilit f’Artikoli 7, 8 u 9 ta’ dan ir-Regolament, għal perjodu taż-żmien skond is-serjeta tal-ksur.
L-irtirar ta’ l-approvazzjoni riferit fl-ewwel subparagrafu għandu jgħodd mingħajr preġudizzju għal multi oħrajn, inklużi multi finanzjarji, applikabbli taħt Artikolu 11a tar-Regolament Nru 136/66/KEE.
2. Fil-każ ta’ rregolaritajiet għajr dawk riferiti fil-paragrafu 3, l-Istati Membri jistgħu jiddeċiedu li ma jirtirawx l-approvazjoni u japplikaw penalità differenti jekk il-mitħna, meta jinstab għall-ewwel darba ksur tal-kondizzjonijiet għall-approvazzjoni, jimplimentaw il-miżuri mneħtieġa biex isewwu dak il-ksur f’perjodu taż-żmien li għandu jiġi stabbilit mill-Istati Membri u f’kull każ ta’ mhux iktar minn 90 jum. Dak il-limitu taż-żmien għandu jiġi notifikat lill-parti konċernata mhux iktar tard minn 45 jum wara li l-ksur jinstb għall-ewwel darba.
3. Fil-każ tal-multi riferiti fil-paragrafu 1, l-approvazzjoni għandha tkun irtirata mill-mitħna għal perjodu ta’ bejn sena jew ħames snin tal-marketing jekk l-Istat Membru jsib irregolaritajiet li jinkludu differenza sostanzjali bejn il-kwantitajiet ta’ żebbuġ ippressat jew żejt prodott u l-kwantitjiet murija fid-dokumentazzjoni tal-ħażniet, jew nuqqas fid-dokumentazzjoni tal-ħażniet jew fil-komunikazzjoni tagħhom.
L-irregolaritajiet riferiti fl-ewwel sub-paragrafu għandhom jitqiesu li jeżistu meta tinstab waħda mill-kondizzjonijiet li ġejjin:
(a) differenza li tinvolvi żieda ta’ iżjed minn 25 % jew 30 tunnellata metrika ta’ żejt bejn il-kwantità totali taż-żejt taż-żebbuġa dikjarat mill-bidu tas-sena tal-marketing u l-kwantità bażata fuq:
- il-kapaċità ta’ l-impjant,
- l-użu ta’ enerġija jew il-kapaċità tal- ħaddiema,
- il-kwantitajiet taż-żebbuġ li jidħol fil-mitħna u l-kwantitajiet ippressati,
- il-kwantitajiet u, fejn meħtieġ, il-komposizzjoni tal-fdal taż-żebbuġ miksub,
- jew il-ħażniet attwali taż-żebbuġ, żjut jew fdalijiet;
(b) l-eżistenza, bbażata fuq l-analiżi tal-kampjuni riferiti f’Artikolu 8(a), taż-żjut li ma li ma jikkonformawx mal-karakteristiċi taż-żejt verġni taż-żebbuġa stabbiliti fil-punt 1 ta’ l-Anness li jinsab mar-Regolament Nru 136/66/KEE;
(ċ) dewmien bejn Diċembru u April ta’ l-istess sena tal-marketing ta’ iżjed minn:
- 20 jum fil-każ ta’ trasmissjoni tad-dikjarazzjonijiet ta’ kull xahar riferiti f’Artikolu 8(b).
Iżda, l-valur minimu tad-differenzi riferiti fil-punt a għandhom ikunu ta’ 50 tunnellata metrika għall-imtieħen b’kapaċità ta’ iżjed minn 5 tunnellati metriċi għal kull jum ta’ xogħol ta’ tmin siegħat jew kapaċità fis-sena ta’ iżjed minn 500 tunellata metrika."
6. F’Artikolu 10:
(a) fit-tielet sub-paragrafu tal-paragrafu 1, il-kliem ‘l-organizzazzjonijiet tal-Produtturi għandhom jinnotifikaw l-informazzjoni fit-tieni subparagrafu lill-korp kompetenti fl-Istat Membru, jew fejn xieraq lill-aġenzija tal-kontroll’ hija mibdula bi ‘l-organizzazzjonijiet tal-produtturi għandhom jinnotifikaw l-informazzjoni fit-tieni subparagrafu lill-aġenzija tal-kontroll jew, fin-nuqqas ta’ aġenzija bħal dik, lill-korp kompetenti fl-Istat Membru.;
(b) il-paragrafu 3 li ġej huwa miżjud:
"3. Fin-nuqqas tad-dikjarazzjoni tal-kwantitajiet għal kull destinazzjoni u l-prospett tas-sitwazzjoni tal-ħażna riferita fil-paragrafu 1, l-Istat Membru konċernat għandu japplika l-multa xierqa."
7. Artikolu 11 huwa mibdul b’dan li ġej:
"L- Artikolu 11
1. L-Istati Membri produtturi għandhom jinnotifikaw lill-Kummissjoni, mhux iktar tard mill-10 jum tat-tieni xahar wara x-xahar in kwstjoni, l-kwantità totali taż-żejt taż-żebbuġa prodott mill-bidu tas-sena tal-marketing, bażat fuq il-prospetti totali ta’ kull xahar tal-mitħna.
2. Fuq it-talba ta’ mitħna li l-awtorizazzjoni tagħha tkun ġiet irtirata, l-Istat Membru jista’ jagħti l-approvazzjoni taħt arranġamenti speċjali ta’ kontroll taħt il-kondizzjonijiet stabiliti f’Artikolu 13(6) tar-Regolament (KEE) Nru 2261/84. Dawk il-kondizzjonijiet għandhom jitwetqu biss fejn il-produzzjoni taż-żejt taż-żebbuġa tal-mitħna konċernata matul il-perjodu minn Novembru sa Marzu inklużi iku ogħla mill-kapaċità disponibbli ta’ l-ipproċessar f’dak il-perjodu fis-sena tal-marketing ta’ qabel ta’ mtieħen oħrajn fl-istess livell tan-NUTS reġjun III bħall-mitħna in kwistjoni jew fuq gżira li tagħmel parti mil-livell tan-NUTS reġjun III.
L-Istat Membru konċernat għandu jippreżenta lill-Kummissjoni mhux iktar tard mit-tieni xahar wara l-irtirar, applikazzjoni mill-mitħna għall-approvazzjoni taħt l-arranġamenti speċjali ta’ kontroll li jispeċifikaw ir-raġunijiet u t-tip ta’ kontrolli li jobbliga ruħu li japplika għall-mitħna konċernata. Jekk il-Kummissjoni tonqos milli tagħti opinjoni fi żmien 45 jum, l-applikazzjoni għandha titqies li tkun ġiet milqugħa.
Fil-każ ta’ approvazzjoni irtirata bejn l-1 ta’ Awissu u l-31 ta’ Marzu, fuq it-talba tal-mitħna konċernata u fejn il-produzzjoni tissodisfa l-kondizzjonijiet riferiti fl-ewwel sub-paragrafu, l-Istat Membru jista’ jagħti approvazzjoni temporanja taħt l-arranġamenti speċjali ta’ kontroll proposti minnha, sakemm jiskadi l-limitu taż-żmien stabbilit mill-Kummissjoni fit-tieni subparagrafu."
8. F’Artikolu 12(5), id-data "l-1 ta’ Settembru" hija sostitwita bi’ "l-5 ta’ Settembru".
9. F’Artikolu 14(4), id-data "l-1 ta’ April" hija sostitwita bi-"l-15 ta’ Mejju".
10. F’Artikolu 16:
(a) L-ewwel paragrafu huwa sostitwit b’dan li ġej:
"1. Mingħajr preġudizzju għall-paragrafu 2, bla ħsara għar-riżultati tal-verifika mwettqa, l-Istati Membri għandhom iħallsu l-ħlas bil-quddiem riferit f’Artikolu 12 tar-Regolament (KEE) Nru 2261/84 mis-16 ta’ Ottubru ta’ kull sena tal-marketing.";
(b) it-tieni paragrafu huwa sostitwit b’dan li ġej:
"2. Ta’ l-anqas il-ħlas ta’ 25 % tal-ħlas bil-quddiem għandu jiġi differut fil-każ ta’:
(a) produtturi li jagħmlu applikazzjoni għall-għajnuna tal-produzzjoni:
- li tkun iżjed mid-doppju tal-kwantità li tirriżulta mill-applikazzjoni għan-numru ta’ siġar taż-żebbuġ dikjarati tal-medja tal-medja tal-produzzjoni taż-żona omoġenja li fiha l-biċċa art tkun l-aktar tinsab,
- li tiġi l-aktar miz-zona omoġenja li dwarha jikkorrispondu l-applikazzjonijiet għall-għajnuna għall-produzzjoni totali b’iżjed minn 30 % tal-kwantità li tirriżulta mill-applikazzjoni tal-produzzjoni medja għaż-żona għan-numru ta’ siġar taż-żebbuġ ffuq il-bċejjeċ ta’ art li l-aktar ikunu jinstabu f’dik iż-żona;
(b) produtturi li l-produzzjoni tagħhom tiġi l-aktar minn imtieħen li dwarhom ikun ġie propost li l-approvazzjoni tkun itirata għall-perjodu bejn sena u ħames snin.
Il-marġini li bihom jinqabżu l-kwantitajiet li jirriżultaw mill-produzzjoni medja, kif riferit fil-punt a, jistgħu jiġu aġġustjati ‘l fuq jew ‘l isfel b’20 % mill-Istati Membri qabel il-15 t’Ottubru ta’ kull sena tal-marketing waqt li jingħata kont tal-produzzjoni taż-żona reġjonali.
Il-pagamenti tal-ħlas bil-quddiem għandu jiġi sospiż sa l-1 ta’ April li jiġi wara t-tmiem tas-sena tal-marketing konċernata fil-każijiet riferiti f’punt a, jew sa kemm tittieħed deċiżjoni dwar il-proposti kif riferiti fil-punt b. Iżda, l-Istati Membri jistgħu jiddeċiedu li ma jissospendux il-pagament tal-ħlas bil-quddiem jew li jnaqsu l-perjodu tas-sospensjoni f’każijiet fejn analiżi addizzjonali jipprovdi prova oġġettiva tal-produzzjoni mogħtija fid-dikjarazzjonijiet tal-parti konċernata."
(ċ) Il-paragrafu 2 isir il-paragrafu 3.
11. Il-paragrafu 4 li ġej huwa miżjud ma’ Artikolu 30:
"4. Mitħna għandha suġġetta għall-verifiki addizzjonali riferit f’Artikolu 8(d) meta:
(a) il-verifiki ma jkunux jisgħu jivverifikaw id-dikjarazzjonijiet tal-mitħna f’każijiet numerużi jew fejn volumi sinjifikanti ikunu konċernati, u b’mod partikolari fejn maġġoranza tal-verifiki mwettqa skond il-paragrafu 3 ma jipprovdux xi prova tat-twassil tal-kwantitajiet taż-żejt taż-żebbuġa dikjarati mill-mitħna in kwistjoni;
(b) dawn ikunu ġustifikati bl-irregolaritajiet li għalihom multi huma mitluba, b’mod partikolari meta tkun involuta proposta għall-irtirar ta’ l-approvazzjoni għal bejn sena u ħames snin tal-marketing;
(ċ) l-approvazzjoni tkun ingħatat taħt l-arranġamenti speċjali ta’ kontroll riferiti f’Artikolu 13(6) tar-Regolament (KEE) Nru 2261/84;
(d) ta’ l-inqas 25 % tal-produzzjoni totali tal-mitħna tasal mingħand il-produtturi riferiti f’Artikolu 16(2)(a), ħlief fejn analiżi addizzjonali jipprovdi prova oġġettiva għas-sodisfazzjoni ta’ l-Istat Membru.
Il-verifiki addizzjonali għandhom japplikaw mit-tieni xahar wara x-xahar tal-verifiki in kwistjoni, u għall-inqas sa l-aħħar tas-sena tal-marketing li jmiss jew, fejn xieraq, sa kemm l-Istat Membru jiddeċiedi fuq multa proposta."
12. It-test li ġej huwa miżjud mat-tieni sub-paragrafu ta’ Artikolu 32:
"B’mod partikolari, l-Istati Membri għandhom jgħarfu lill-Kummissjoni matul ix-xahar li jiġi qabel il-bidu ta’ kull sena tal-marketing bid-dispożizzjonijiet nazzjonali fis-seħħ li jipprovdu għall-multi f’kull każ ta’ rregolarita."
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tieghu u japplika direttament fl-Istati Membri kollha.
Magħmul fi Brussel, it-30 ta’ Marzu 2001.